寒食郊外
作者：孔平仲
朝代：宋

paragraphs: 涔涔雨沉城，浩浩泥沒轍。
四山氣如蒸，萬里天欲雪。
我時出郊坰，山徑屢曲折。
雖懷顛沛憂，亦有觀覽悅。
幽花媚林薄，粲粲生意發。
紅紫相後先，各自有時節。
長松困冰雪，憔悴終不屈。
及今翠夭嬌，騰拔見筋骨。
陰陽有代謝，物性安可奪。
請視大塊中，紛紛盡毫末。
興衰若鱗次，今古猶市閱。
只此晦與晴，變態亦俄忽。
歸路日已煬，披襟滌初熱。